Απόφαση του Δικαστηρίου (δεύτερο τμήμα) της 5ης Απριλίου 2001. - Deutsche Nichimen GmbH κατά Hauptzollamt Düsseldorf. - Αίτηση για την έκδοση προδικαστικής αποφάσεως: Finanzgericht Düsseldorf - Γερμανία. - Κοινό Δασμολόγιο - Δασμολογικές κλάσεις - Κατάταξη στη Συνδυασμένη Ονοματολογία - Συσκευές για τηλεοπτική λήψη μέσω δορυφόρου. - Υπόθεση C-201/99.



Συλλογή της Νομολογίας του Δικαστηρίου 2001 σελίδα I-02701



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Περίληψη

$$Η Συνδυασμένη Ονοματολογία του Κοινού Δασμολογίου που προσαρτάται ως παράρτημα Ι του κανονισμού 2658/87, για τη δασμολογική και στατιστική ονοματολογία και το Κοινό Δασμολόγιο, όπως τροποποιήθηκε με τα παραρτήματα των κανονισμών 2886/89, 2472/90 και 2587/91, έχει την έννοια ότι οι συσκευές για τηλεοπτική λήψη μέσω δορυφόρου, οι οποίες λειτουργούν ως μετατροπείς των τηλεοπτικών σημάτων που μεταδίδονται αρχικά μέσω δορυφόρου, λαμβάνονται μέσω κεραιών και μετατρέπονται μέσω μετατροπέων, ώστε να μπορέσουν να καταλήξουν στην απεικόνισή τους επί της οθόνης ενέπιπταν, κατά τα έτη 1990 έως 1992, στη δασμολογική κλάση 8528 (τηλεοπτικές συσκευές).

( βλ. σκέψεις 21, 25 και διατακτ. )

Διάδικοι

Στην υπόθεση C-201/99,

που έχει ως αντικείμενο αίτηση του Finanzgericht Düsseldorf (Γερμανία) προς το Δικαστήριο, κατ' εφαρμογήν του άρθρου 234 ΕΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Deutsche Nichimen GmbH

και

Hauptzollamt Düsseldorf,

η έκδοση προδικαστικής αποφάσεως ως προς την ερμηνεία της Συνδυασμένης Ονοματολογίας του Κοινού Δασμολογίου που προσαρτάται ως παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τα παραρτήματα των κανονισμών (ΕΟΚ) 2886/89 της Επιτροπής, της 2ας Αυγούστου 1989 (ΕΕ L 282, σ. 1), 2472/90 της Επιτροπής, της 31ης Ιουλίου 1990 (ΕΕ L 247, σ. 1), και 2587/91 της Επιτροπής, της 26ης Ιουλίου 1991 (ΕΕ L 259, σ. 1),

ΤΟ ΔΙΚΑΣΤΗΡΙΟ (δεύτερο τμήμα),

συγκείμενο από τους Β. Σκουρή, πρόεδρο τμήματος, R. Schintgen (εισηγητή) και N. Colneric, δικαστές,

γενικός εισαγγελέας: F. G. Jacobs

γραμματέας: H. von Holstein, βοηθός γραμματέας,

λαμβάνοντας υπόψη τις γραπτές παρατηρήσεις που κατέθεσαν:

- η Deutsche Nichimen GmbH, εκπροσωπούμενη από τον H. Nehm, Rechtsanwalt,

- η Επιτροπή των Ευρωπαϊκών Κοινοτήτων, εκπροσωπούμενη από τον J. C. Schieferer, επικουρούμενο από τον Μ. Núñez Μüller, Rechtsanwalt,

έχοντας υπόψη την έκθεση ακροατηρίου,

αφού άκουσε τις προφορικές παρατηρήσεις της Deutsche Nichimen GmbH και της Επιτροπής, κατά τη συνεδρίαση της 19ης Σεπτεμβρίου 2000,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 9ης Νοεμβρίου 2000,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 19ης Μα_ου 1999, η οποία περιήλθε στο Δικαστήριο στις 26 Μα_ου 1999, το Finanzgericht Düsseldorf υπέβαλε, κατ' εφαρμογήν του άρθρου 234 ΕΚ, δύο προδικαστικά ερωτήματα σχετικά με την ερμηνεία της Συνδυασμένης Ονοματολογίας του Κοινού Δασμολογίου που προσαρτάται ως παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τα παραρτήματα των κανονισμών (ΕΟΚ) 2886/89 της Επιτροπής, της 2ας Αυγούστου 1989 (ΕΕ L 282, σ. 1), 2472/90 της Επιτροπής, της 31ης Ιουλίου 1990 (ΕΕ L 247, σ. 1), και 2587/91 της Επιτροπής, της 26ης Ιουλίου 1991 (ΕΕ L 259, σ. 1, στο εξής: ΣΟ).

2 Τα ερωτήματα αυτά ανέκυψαν στο πλαίσιο διαφοράς μεταξύ της Deutsche Nichimen GmbH (στο εξής: Deutsche Nichimen) και του Hauptzollamt Düsseldorf (κεντρικό τελωνείο του Düsseldorf, στο εξής: Hauptzollamt), με αντικείμενο την κατάταξη στη ΣΟ εμπορεύματος χαρακτηριζομένου ως συσκευή για τηλεοπτική λήψη μέσω δορυφόρου.

3 Όπως διαπιστώνει το αιτούν δικαστήριο, οι συσκευές λήψεως αυτού του τύπου είναι συναρμονολογημένες εντός χωριστού περιβλήματος και λειτουργούν ως μετατροπείς των λαμβανομένων σημάτων, τα οποία προσαρμόζονται στις χαμηλές συχνότητες των επιγείων κεραιών, ώστε να καθίσταται δυνατή η επεξεργασία τους από τους τηλεοπτικούς και ραδιοφωνικούς δέκτες μέσω της εισόδου της κεραίας. Χάρη σε ενσωματωμένες βιντεοφωνικές συσκευές συντονισμού, αποκαλούμενες άλλως «tuners», οι συσκευές λήψεως παρέχουν στους χρήστες τους τη δυνατότητα να επιλέγουν μεταξύ πλειόνων προγραμμάτων ή διαύλων. Τιθέμενες σε λειτουργία, οι συσκευές λήψεως δεν εκπέμπουν οπτικά σήματα ερυθρού, πρασίνου και κυανού χρώματος, αλλά σήματα PAL (PAL-G ή PAL-I) σε συγκεκριμένη συχνότητα, οπότε, για να λειτουργήσει η συσκευή λήψεως μέσω δορυφόρου, η συσκευή συντονισμού του τηλεοπτικού ή ραδιοφωνικού δέκτη απαιτείται να ρυθμιστεί στην εν λόγω συχνότητα άπαξ μόνο. άντως, προτού οι συσκευές τηλεοπτικής λήψεως μέσω δορυφόρου λάβουν τα δορυφορικώς μεταδιδόμενα σήματα των προγραμμάτων, οι συχνότητες των οποίων κυμαίνονται μεταξύ 4 και 20 GHz, τα σήματα αυτά απαιτείται να ληφθούν μέσω κεραιών, συνήθως υπό τη μορφή ανακλαστήρα ή παραβολικής κεραίας, και να προσαρμοστούν από τους μετατροπείς. έραν της ενισχύσεως των λαμβανομένων σημάτων, οι ως άνω μετατροπείς μειώνουν τις συχνότητές τους στις συχνότητες εισόδου των δορυφορικών συσκευών λήψεως μεταξύ 950 και 1 750 MHz.

Το νομικό πλαίσιο

4 Η διατύπωση των δασμολογικών κλάσεων της ΣΟ, στις οποίες αναφέρονται τα προδικαστικά ερωτήματα, καθώς και εκείνη, επίκληση της οποίας έγινε ενώπιον του αιτούντος δικαστηρίου, δεν διαφέρει κατ' ουσίαν, για τους σκοπούς της απαντήσεως στα εν λόγω ερωτήματα, στις αντίστοιχες εκδοχές των κανονισμών 2886/89, 2472/90 και 2587/91. Στην εκδοχή του κανονισμού 2587/91, η διατύπωση έχει ως εξής:

«8528 Συσκευές λήψεως για την τηλεόραση (στις οποίες περιλαμβάνονται και τα μόνιτορ για βίντεο και οι συσκευές προβολής εικόνων από βίντεο), έστω και με ενσωματωμένη συσκευή λήψεως για τη ραδιοφωνία ή με συσκευή εγγραφής ή αναπαραγωγής του ήχου ή των εικόνων:

8528 10 - Έγχρωμες:

[...]

- - Άλλες:

- - - Με ενσωματωμένο σωλήνα εικόνας, των οποίων η διαγώνιος της οθόνης:

[...]

- - - Άλλες:

8528 10 80 - - - - Με οθόνη

- - - - Χωρίς οθόνη:

8528 10 91 - - - - - Δέκτες βιντεοφωνικών σημάτων (tuners)

8528 10 98 - - - - - Άλλες

[...]

8529 Μέρη που αναγνωρίζονται ότι προορίζονται αποκλειστικά ή κύρια για τις συσκευές των κλάσεων 8525 μέχρι 8528:

8529 10 - Κεραίες και ανακλαστήρες κεραιών κάθε τύπου. Μέρη που αναγνωρίζονται ότι χρησιμοποιούνται μαζί με τα είδη αυτά:

[...]

- - Άλλες:

- - - Κεραίες:

8529 10 20 [...]

- - - - Κεραίες εξωτερικές για δέκτες ραδιοφωνίας και τηλεοράσεως:

8529 10 31 - - - - - Για λήψη μέσω δορυφόρου

[...]

8543 Μηχανές και συσκευές ηλεκτρικές που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο αυτό:

[...]

8543 80 - Άλλες μηχανές και συσκευές:

[...]

8543 80 20 - - Ενισχυτές κεραιών

8543 80 80 - - Άλλες».

5 Οι γενικοί κανόνες ερμηνείας της ΣΟ, που παρατίθενται στο πρώτο μέρος, τίτλος Ι, A, αυτής, προβλέπουν ιδίως:

«Η κατάταξη των εμπορευμάτων στη Συνδυασμένη Ονοματολογία πραγματοποιείται σύμφωνα με τις κατωτέρω αρχές:

[...]

4. Tα εμπορεύματα που η κατάταξή τους δεν μπορεί να γίνει με βάση τους ανωτέρω αναφερόμενους κανόνες κατατάσσονται στην κλάση που αντιστοιχεί στα περισσότερο ανάλογα είδη.

[...]»

6 Δεν αμφισβητείται ότι, από την έναρξη ισχύος του κανονισμού (ΕΚ) 884/94 της Επιτροπής, της 20ής Απριλίου 1994, για κατάταξη ορισμένων εμπορευμάτων στη Συνδυασμένη Ονοματολογία (ΕΕ L 103, σ. 10), οι συσκευές για τηλεοπτική λήψη μέσω δορυφόρου, όπως είναι οι επίδικες στην υπόθεση της κύριας δίκης, κατατάσσονται στη δασμολογική διάκριση 8528 10 91.

Η διαφορά της κύριας δίκης και τα προδικαστικά ερωτήματα

7 Κατά τα έτη 1991 και 1992 η Deutsche Nichimen έθεσε υπό καθεστώς ελεύθερης κυκλοφορίας επανειλημμένα συσκευές για την τηλεοπτική λήψη μέσω δορυφόρου. ρος τούτο, οι ως άνω συσκευές είχαν καταταγεί στη δασμολογική διάκριση 8543 80 20 της ΣΟ. Ο εφαρμοστέος στη δασμολογική αυτή διάκριση εισαγωγικός δασμός ήταν ύψους 7 %.

8 Με απόφαση της 19ης Ιουνίου 1992, το Hauptzollamt τροποποίησε τις πράξεις επιβολής δασμών («Feststellungsbescheide») με τις οποίες τα τεθέντα υπό καθεστώς ελεύθερης κυκλοφορίας εμπορεύματα κατά την οικεία χρονική περίοδο είχαν υπαχθεί στο καθεστώς τελωνειακής αποταμιεύσεως σε ιδιωτική αποθήκη και ανακατέταξε τις συσκευές αυτές με την υπαγωγή τους στη δασμολογική διάκριση 8528 10 91. Για τη διάκριση αυτή, ο εφαρμοστέος εισαγωγικός δασμός ανερχόταν σε 14 %. Η Deutsche Nichimen υπέβαλε εμπροθέσμως ένσταση κατά της ως άνω αποφάσεως.

9 Με μια πρώτη διορθωτική πράξη της 24ης Ιουνίου 1992, το Hauptzollamt προέβη στην είσπραξη δασμών ύψους 264 386 γερμανικών μάρκων (DEM). Με απόφαση της 10ης Δεκεμβρίου 1993 αύξησε το ποσό σε 264 836,75 DEM. Η Deutsche Nichimen υπέβαλε ένσταση και κατά των αποφάσεων αυτών.

10 Με απόφαση της 13ης Δεκεμβρίου 1993, το Hauptzollamt απέρριψε ως αβάσιμες τις ενστάσεις της Deutsche Nichimen.

11 Κατόπιν αυτού, η Deutsche Nichimen άσκησε, ενώπιον του Finanzgericht Düsseldorf, προσφυγή κατά της τελευταίας αποφάσεως, υποστηρίζοντας ότι, ενόψει των επεξηγηματικών σημειώσεων του εναρμονισμένου συστήματος προσδιορισμού και κωδικοποιήσεως των εμπορευμάτων που δημοσίευσε το συμβούλιο τελωνειακής συνεργασίας (στο εξής: επεξηγηματικές σημειώσεις του εναρμονισμένου συστήματος) και των επεξηγηματικών σημειώσεων της ΣΟ, οι επίδικες, στα πλαίσια της κύριας δίκης, συσκευές υπάγονταν στη δασμολογική διάκριση 8543 80 80 της ΣΟ ή, επικουρικώς, στη δασμολογική διάκριση 8529 10 31. Οι εφαρμοστέοι εν προκειμένω δασμοί είναι 7 % για την πρώτη και 7,2 % για τη δεύτερη περίπτωση.

12 Ενώπιον του ως άνω δικαστηρίου, το Hauptzollamt υποστήριξε, αντίθετα, ότι οι επίδικες, στα πλαίσια της κύριας δίκης, συσκευές υπάγονταν στη δασμολογική κλάση 8528 της ΣΟ, δεδομένου ότι η λειτουργία μιας συσκευής για την τηλεοπτική λήψη μέσω δορυφόρου είναι συγκρίσιμη με εκείνη μιας συσκευής λήψεως βιντεοφωνικών σημάτων. Η κατάταξη των ως άνω συσκευών στη δασμολογική κλάση 8529 της ΣΟ αποκλείεται στον βαθμό που δεν προορίζονται να ενσωματωθούν σε τηλεοπτικούς δέκτες και δεν αποτελούν τμήματα μιας εγκαταστάσεως κεραίας, αλλά λαμβάνουν οι ίδιες τα σήματα. Ομοίως, πρέπει να αποκλείεται η κατάταξή τους στη δασμολογική κλάση 8543 της ΣΟ λόγω της αυτοτελούς λειτουργίας τους.

13 Με τη διάταξή του περί παραπομπής, το Finanzgericht Düsseldorf διευκρινίζει ότι δεν απαιτείται να διευκρινιστεί σε ποια δασμολογική διάκριση της ΣΟ επιβάλλεται η υπαγωγή των επιδίκων στα πλαίσια της κύριας δίκης συσκευών, δεδομένου ότι η υπόδειξη της ορθής δασμολογικής κλάσεως είναι αρκετή για την επίλυση της ενώπιόν του εκκρεμούς διαφοράς. Μολονότι η κατάταξη των οικείων συσκευών στη δασμολογική κλάση 8528 της ΣΟ φαίνεται, κατά την κρίση του αιτούντος δικαστηρίου, να είναι εφικτή, πάντως, επισημαίνεται ότι, ενόψει, αφενός, των επεξηγηματικών σημειώσεων του εναρμονισμένου συστήματος και της ΣΟ και, αφετέρου, του ότι ο κανονισμός 884/94 δεν τυγχάνει εφαρμογής στη διαφορά της κύριας δίκης, έχει αμφιβολίες ως προς την ορθή κατάταξη των συσκευών αυτών στη ΣΟ.

14 Υπό τις περιστάσεις αυτές, το Finanzgericht Düsseldorf ανέστειλε τη δίκη και υπέβαλε στο Δικαστήριο τα ακόλουθα προδικαστικά ερωτήματα:

«1) Έχει ο όρος "συσκευές λήψης για την τηλεόραση" της κλάσεως 8528 της Συνδυασμένης Ονοματολογίας, όπως αυτή ίσχυε κατά τα έτη 1990 έως 1992, την έννοια ότι περιλαμβάνει επίσης συσκευές όπως οι δορυφορικοί δέκτες που περιγράφονται αναλυτικότερα στο σκεπτικό, καίτοι με τις συσκευές αυτές είναι δυνατόν να λαμβάνεται εικόνα και ήχος τηλεοπτικών προγραμμάτων μόνο μέσω συσκευών λήψεως για την τηλεόραση όπως αυτές που χρησιμοποιούνται για οικιακή χρήση;

2) Σε περίπτωση αρνητικής απαντήσεως στο πρώτο ερώτημα: Έχει ο όρος "μέρη" της κλάσεως 8529 της Συνδυασμένης Ονοματολογίας ή της σημειώσεως 2.β του τμήματος XVI της Συνδυασμένης Ονοματολογίας, όπως αυτή ίσχυε από το 1990 έως το 1992, την έννοια ότι περιλαμβάνει επίσης συσκευές δορυφορικής λήψεως, όπως αυτές που περιγράφονται αναλυτικότερα στο σκεπτικό, πρέπει δε οι συσκευές αυτές να κατατάσσονται στην κλάση 8529 της Συνδυασμένης Ονοματολογίας παρά τη σημείωση 2.β του τμήματος XVI της Συνδυασμένης Ονοματολογίας;»

Επί του πρώτου ερωτήματος

15 Με το πρώτο ερώτημά του, το αιτούν δικαστήριο ερωτά κατ' ουσίαν αν η ΣΟ έχει την έννοια ότι συσκευές για την τηλεοπτική λήψη μέσω δορυφόρου, όπως οι επίδικες στα πλαίσια της κύριας δίκης, ενέπιπταν, κατά τα έτη 1990 έως 1992, στη δασμολογική κλάση 8528.

16 Η Deutsche Nichimen προτείνει να δοθεί αρνητική απάντηση στο ερώτημα. Κατ' αυτήν, είναι αδύνατο να δοθεί απάντηση στο υποβληθέν ερώτημα χωρίς να εξεταστούν οι διακρίσεις της δασμολογικής κλάσεως 8528 της ΣΟ. Εντός της κλάσεως αυτής, μόνον οι διακρίσεις 8528 10 91, «δέκτες βιντεοφωνικών σημάτων (tuners)», και 8528 10 98, «Άλλες», προσφέρονται ενδεχομένως για την κατάταξη των επιδίκων, στα πλαίσια της κύριας δίκης, συσκευών.

17 Όσον αφορά την πρώτη από τις δύο αυτές δασμολογικές διακρίσεις, όπως συνάγεται ιδίως από τη σημείωση 3 των επεξηγηματικών σημειώσεων του εναρμονισμένου συστήματος σχετικά με τη διάκριση 8528 10 91, προκειμένου να χαρακτηριστεί ως δέκτης βιντοφωνικών σημάτων, μια συσκευή πρέπει να παράγει «σήματα δυνάμενα να χρησιμοποιηθούν από συσκευές βιντεοφωνικής εγγραφής ή αναπαραγωγής ή από οθόνες απεικονίσεως (βίντεο μόνιτορ)». Αυτό ακριβώς δεν συμβαίνει στην περίπτωση των επιδίκων, στα πλαίσια της κύριας δίκης, συσκευών, οπότε δεν μπορεί να υπάγονται στην εν λόγω διάκριση.

18 Όσον αφορά τη δασμολογική διάκριση «Άλλες», η Deutsche Nichimen εκτιμά ότι, ενόψει της σημειώσεως 4 της ισχύουσας σήμερα εκδοχής των επεξηγηματικών σημειώσεων του εναρμονισμένου συστήματος, η συσκευή που είναι «παρεμφερής με τις βιντεοφωνικές συσκευές συντονισμού» δεν μπορεί συγκεκριμένα να χαρακτηριστεί ως βιντεοφωνική συσκευή συντονισμού. Επιπλέον, οι εμπίπτουσες στη διάκριση «άλλες» συσκευές πρέπει επίσης να παράγουν σήμα εξόδου «που μπορεί να εκπέμπεται από οθόνη απεικονίσεως», προϋπόθεση που δεν πληρούν οι επίδικες, στα πλαίσια της κύριας δίκης, συσκευές. Επιπλέον, εφόσον οι εν λόγω συσκευές πρέπει να κατατάσσονται, κατ' εφαρμογή του κανονισμού 884/94, ο οποίος δεν ετύγχανε εφαρμογής κατά τον χρόνο των πραγματικών περιστατικών, στη δασμολογική διάκριση «Δέκτες βιντεοφωνικών σημάτων (tuners)», δεν μπορούν να υπάγονται στη διάκριση «Άλλες».

19 Για να δοθεί απάντηση στο υποβληθέν ερώτημα πρέπει να υπομνησθεί ότι, κατά πάγια νομολογία, χάριν της ασφαλείας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει να αναζητείται εν γένει στα αντικειμενικά χαρακτηριστικά και τις αντικειμενικές ιδιότητές τους, όπως προσδιορίζονται στο κείμενο της κλάσεως της ΣΟ (βλ., ιδίως, απόφαση της 26ης Σεπτεμβρίου 2000, C-42/99, Eru Portuguesa, Συλλογή 2000, σ. Ι-7691, σκέψη 13).

20 Επιπλέον, ο προορισμός του προϊόντος μπορεί να αποτελεί αντικειμενικό κριτήριο για την κατάταξη, εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμάται σε σχέση με τα αντικειμενικά χαρακτηριστικά και τις αντικειμενικές ιδιότητες του προϊόντος (βλ., ιδίως, απόφαση της 28ης Μαρτίου 2000, C-309/98, Holz Geenen, Συλλογή 2000, σ. Ι-1975, σκέψη 15).

21 Συναφώς, πρέπει να υπογραμμιστεί ότι, όπως προεκτέθηκε στη σκέψη 3 της παρούσας αποφάσεως, οι συσκευές για την τηλεοπτική λήψη μέσω δορυφόρου λειτουργούν ως μετατροπείς των τηλεοπτικών σημάτων που μεταδίδονται αρχικά μέσω δορυφόρου, λαμβάνονται μέσω κεραιών και μετατρέπονται μέσω μετατροπέων, ώστε να μπορέσουν να καταλήξουν, κατά κανόνα μέσω του τηλεοπτικού δέκτη, στην απεικόνισή τους επί της οθόνης. Επίσης, παρέχουν στους χρήστες τη δυνατότητα να επιλέγουν μεταξύ πλειόνων προγραμμάτων ή διαύλων.

22 Επιβάλλεται η διαπίστωση ότι, ως εκ του προορισμού τους, ο οποίος είναι συμφυής προς τις επίδικες, στα πλαίσια της κύριας δίκης, συσκευές και συνδέεται με τα αντικειμενικά χαρακτηριστικά και τις αντικειμενικές ιδιότητές τους, οι συσκευές για την τηλεοπτική λήψη μέσω δορυφόρου αντιστοιχούν στους τηλεοπτικούς δέκτες της δασμολογικής κλάσεως 8528 της ΣΟ, οι οποίοι, όπως προκύπτει από το κείμενο των διακρίσεων της κλάσεως αυτής, λαμβάνουν σήματα που μετατρέπονται σε εικόνες επί οθόνης, έστω και αν δεν διαθέτουν κατ' ανάγκη οθόνη.

23 Επομένως, οι επίδικες, στα πλαίσια της κύριας δίκης, συσκευές πρέπει να υπαχθούν στην ίδια δασμολογική κλάση με τους τηλεοπτικούς δέκτες.

24 Η διαπίστωση αυτή δεν αναιρείται από τα προβληθέντα εκ μέρους της Deutsche Nichimen επιχειρήματα, τα οποία δεν μπορούν να γίνουν δεκτά για τους λόγους που εξέθεσε ο γενικός εισαγγελέας στα σημεία 36 έως 38 και 40 των προτάσεών του.

25 Υπό τις περιστάσεις αυτές, η απάντηση που επιβάλλεται στο πρώτο ερώτημα είναι ότι η ΣΟ έχει την έννοια ότι οι συσκευές για τηλεοπτική λήψη μέσω δορυφόρου ενέπιπταν, κατά τα έτη 1990 έως 1992, στη δασμολογική κλάση 8528.

Επί του δεύτερου ερωτήματος

26 Ενόψει της δοθείσας επί του πρώτου ερωτήματος απαντήσεως, παρέλκει η απάντηση επί του δεύτερου ερωτήματος.

Απόφαση για τα δικαστικά έξοδα

Επί των δικαστικών εξόδων

27 Τα έξοδα στα οποία υποβλήθηκε η Επιτροπή, η οποία υπέβαλε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (δεύτερο τμήμα)

κρίνοντας επί των ερωτημάτων που του υπέβαλε με διάταξη της 19ης Μα_ου 1999 το Finanzgericht Düsseldorf, αποφαίνεται:

Η Συνδυασμένη Ονοματολογία του Κοινού Δασμολογίου που προσαρτάται ως παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο, όπως τροποποιήθηκε με τα παραρτήματα των κανονισμών (ΕΟΚ) 2886/89 της Επιτροπής, της 2ας Αυγούστου 1989, 2472/90 της Επιτροπής, της 31ης Ιουλίου 1990, και 2587/91 της Επιτροπής, της 26ης Ιουλίου 1991, έχει την έννοια ότι οι συσκευές για τηλεοπτική λήψη μέσω δορυφόρου ενέπιπταν, κατά τα έτη 1990 έως 1992, στη δασμολογική κλάση 8528.